Къаноша даима а олуш дара: «Буьйса йовш д1адолу селханлера де, 1уьйренца садаьржаш т1едог1у керла де декъала ца деш ца 1а» олий. Юха цу дешнийн маь1на деш олура цара: «Массо а х1ума Делера дуйла хаалаш. Хьо миччахь велахь а, муьлхачу хенахь а, массо а х1уманна Далла хастам белахь. Хила йиш йолчуьнга хьажча вайн дахар вуно сирла а, парг1ат а, маьрша а ду хьуна». Нохчийн къам махках доккхуш, Нана-Дег1астанахь т1емаш долуш дина къамелаш ду уьш. Я цу хенахь динан парг1ато а ца хилла. Юьртара, юьрта а оьхуш жама1ат латтош хилла цара. Цу белхан ойла йича, цаьргахь хиллачу ийманан а, собаран а доза вайга къаста а ца ло. Цаьрга кхача-м, дукхе-дуккха гена дара вайна, делахь а, тардала г1орта деза вай. Тахана вай и дерриге а т1амца даккха дезаш а дац, лелийчахьана дин лело дерриге а хьелаш долуш ду вайна. Жама1ате х1отта юьртара юьрта-м х1унда дуьйцу, урамера ураме вийла а ца оьшуш дина даккхий, хаза маьждигаш ду. Ша къаьстина яцахь а, муьлххачу а маьждигчохь хьуьжар ю. Иштта хьафизийн школаш ю. Тодина зераташ ду. Хьаьж ц1а боьду некъ маьрша бу. Дин кхайкхо парг1ато ю. Цу дерригенах а хьоьгуш баьхна вайн сий долу дай. И дерриге а Деле хьесталуш дехна цара вайна. Церан до1анна жоп делла кхаьчна ю вайга х1ара парг1ато. Нохчийчохь оццул маьрша доллушехь, Делан а, бусалбанехан а мостаг1ех 1ехалуш кегийнаш карабо вайна. Ткъа иза ла ца даллал новкъа ду. Вайн баккхийчара олура: стаг шен х1усамехь а, дашехь а стаг хила везаш ву, осалалла а йоцуш», – олий.